Document ID: 31977R1620

ΚΑΝΟΝΙΣΜΟΣ (ΕΟΚ) αριθ. 1620/77 ΤΟΥ ΣΥΜΒΟΥΛΙΟΥ της 18ης Ιουλίου 1977 περί των εισαγωγών ελαιολάδου από το Λίβανο
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 113,
την πρόταση της Επιτροπής,
τη γνώμη της Συνελεύσεως(1),
Εκτιμώντας:
ότι η συμφωνία συνεργασίας μεταξύ της Ευρωπαϊκής Οικονομικής Κοινότητος και της Δημοκρατίας του Λιβάνου καθώς και η προσωρινή συμφωνία(2) που προορίζεται να θέσει σε ισχύ, προκαταβολικά, ορισμένες διατάξεις της συμφωνίας συνεργασίας περί των συναλλαγών εμπορευμάτων, υπεγράφησαν στις 3 Μαΐου 1977-
ότι το άρθρο 18 της συμφωνίας συνεργασίας και το άρθρο 11 της προσωρινής συμφωνίας προβλέπουν ειδικό καθεστώς κατά την εισαγωγή ελαιολάδου της διακρίσεως 15.07 A I του Κοινού Δασμολογίου, παραγομένου εξ ολοκλήρου στο Λίβανο και μεταφερομένου απευθείας από τη χώρα αυτή στην Κοινότητα- ότι η εφαρμογή αυτού του καθεστώτος απαιτεί τη θέσπιση κανόνων εφαρμογής-
ότι, υπό την προϋπόθεση ότι η Δημοκρατία του Λιβάνου επιβάλλει ειδικό φόρο εξαγωγής, το εν λόγω ειδικό καθεστώς προβλέπει κατ' αποκοπήν μείωση της επιβαλλομένης για το έλαιο αυτό εισφοράς κατά 0,50 λογιστικές μονάδες ανά 100 χιλιόγραμμα καθώς και μείωση της εν λόγω εισφοράς κατά το ποσό του ειδικού φόρου και μέχρι 4 λογιστικές μονάδες ανά 100 χιλιόγραμμα-
ότι, κατά τη συμφωνία, πρέπει να προβλεφθεί ότι ο ειδικός φόρος εξαγωγής πρέπει να αντανακλάται στην τιμή του ελαίου κατά την εισαγωγή του στην Κοινότητα- ότι, προς εξασφάλιση της ορθής εφαρμογής του εν λόγω καθεστώτος, πρέπει να υιοθετηθούν τα αναγκαία μέτρα ώστε ο ειδικός φόρος εξαγωγής να εξοφλείται το αργότερο κατά τη στιγμή εισαγωγής του ελαίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στην περίπτωση κατά την οποία η Δημοκρατία του Λιβάνου εφαρμόζει ειδικό φόρο κατά την εξαγωγή ελαιολάδου πλην εκείνου που έχει υπoβληθεί σε διαδικασία εξευγενισμού, της διακρίσεως 15.07 A I του Κοινού Δασμολογίου, παραγομένου εξ ολοκλήρου στο Λίβανο και μεταφερομένου απευθείας από τη χώρα αυτή στην Κοινότητα, η επιβαλλομένη εισφορά κατά την εισαγωγή του ελαίου αυτού στην Κοινότητα είναι η εισφορά που υπολογίζεται, σύμφωνα με το άρθρο 13 του κανονισμού αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών(3), όπως τροποποιήθηκε τελευταία από τον κανονισμό (ΕΟΚ) αριθ. 1707/73(4), ή η προκύπτουσα εκ της εφαρμογής της διαδικασίας διαγωνισμού που προβλέπεται στον κανονισμό (ΕΟΚ) αριθ. 2843/76 του Συμβουλίου της 23ης Νοεμβρίου 1976 περί καθιερώσεως ειδικών μέτρων, ιδίως για τον προσδιορισμό των προσφορών ελαιολάδου στη διεθνή αγορά(5), μειουμένη:
- κατά 0,50 λογιστικές μονάδες ανά 100 χιλιόγραμμα, και
- κατά ποσό ίσο προς τον ειδικό φόρο εξαγωγής που εισπράττεται από τη Δημοκρατία του Λιβάνου επί του ελαίου αυτού, εντός του ορίου των 4 λογιστικών μονάδων ανά 100 χιλιόγραμμα.
Άρθρο 2
Το καθεστώς που προβλέπεται στο άρθρο 1 εφαρμόζεται σε οποιαδήποτε εισαγωγή για την οποία ο εισαγωγέας προσκομίζει την απόδειξη, κατά τη στιγμή της εισαγωγής του ελαιολάδου, ότι ο ειδικός φόρος εξαγωγής που αναφέρεται στο εν λόγω άρθρο 1 αντανακλάται επί της τιμής εισαγωγής.
Άρθρο 3
Στην περίπτωση κατά την οποία η Δημοκρατία του Λιβάνου δεν εφαρμόζει τον ειδικό φόρο εξαγωγής, η εισφορά που εισπράττεται κατά την εισαγωγή εντός της Κοινότητος του ελαίου που ορίζεται στο άρθρο 1, είναι η εισφορά που υπολογίζεται σύμφωνα με το άρθρο 13 του κανονισμού αριθ. 136/66/ΕΟΚ ή εκείνη που προκύπτει από τη διαδικασία διαγωνισμού που προβλέπεται στον κανονισμό (ΕΟΚ) αριθ. 2843/76, μειουμένη κατά 0,50 λογιστικές μονάδες ανά 100 χιλιόγραμμα.
Άρθρο 4
Οι λεπτομέρειες εφαρμογής του παρόντος κανονισμού, ιδίως του άρθρου 2, θεσπίζονται σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ.
Άρθρο 5
Ο κανονισμός (ΕΟΚ) αριθ. 156/74 του Συμβουλίου της 17ης Δεκεμβρίου 1973 περί των εισαγωγών ελαιολάδου από το Λίβανο καταργείται(6).
Άρθρο 6
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός εφαρμόζεται από την 1η Ιουλίου 1977.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.
Έγινε στις Βρυξέλλες, στις 18 Ιουλίου 1977.

Labels: 2
18
17
15